9. schôdza NR SR - 9. deň - A. dopoludnia
Dátum: 2024-02-14
Poslanec: Štefunko, Ivan (PS)
Druh vystúpenia: Vystúpenie v rozprave

6. Dobré ráno, kolegyne, kolegovia, vážený pán predsedajúci, predkladateľ, ďakujem veľmi pekne za váš úvod aj za úvod spravodajcu. Na začiatok chcem povedať, že tento návrh nepodporíme. A možno sa pýtate, že prečo to vôbec hovorím, veď opozícia nepodporuje návrhy. Priznám sa, že včera sme podporili rozumný návrh, ako sme aj sľúbili pred týždňom, čo sa týka strategickej pomoci, teda v regionálnej pomoci strategických investícií. Momentálne ale predkladáte návrh, ktorý akože už rok počúvame od SMER-u, HLAS-u aj SNS, že idete riešiť vysoké ceny potravín. Teraz to balíte do toho, že vlastne idete pomôcť potravinárom, ale pôvodný návrh bolo riešiť vysoké ceny potravín. Ak toto má byť vaše riešenie, tak to musíme povedať ľuďom úplne otvorene, že to nebude fungovať a chlieb vďaka tomu lacnejší nebude. Dokonca podpora pestovania pšenice v tom ani nie je zahrnutá. Ale najmä preto, že je to taký, neviem, ako sa to povie, preloží z angličtiny, tak som si to preložil sám, systém prekvapkávanie dole. To znamená, že podporíte reťazce a tým pádom akože to má pomôcť konečným spotrebiteľom. Ale sociálni demokrati by mali vedieť, a hlavne ľavičiari hovoria, že takýto systém nefunguje, že keď chcete podporiť ceny potravín, alebo teda zvládnutie cien potravín, máte to dať tým najohrozenejším ľuďom. Poľnohospodárom síce mierne znížite tie náklady, ale len na cca päť mesiacov, čo tiež nie je úplne systémové riešenie, lebo o päť mesiacov a možno aj neskôr budú žiadať ďalšie, čo nehovorím, že nemajú nárok žiadať. Problém je v tom, že tieto riešenia na pár mesiacov do prezidentských volieb nie sú úplne strategické a vôbec nepomáhajú udržateľnosti našej ekonomiky. A potom čo sa bude robiť? Bude sa schvaľovať ďalšie alebo už po prezidentských voľbách nebudeme musieť podporovať poľnohospodárov alebo spotrebiteľov. Zároveň ale treba povedať, že niektorých poľnohospodárov alebo potravinárom sa za posledné obdobie zvýšili marže, čo neznamená, že nechceme pomáhať agrosektoru predtým, ako ma z toho obviníte, lebo treba ale vytvárať prostredie. A netreba robiť konkrétne zásahy, ale treba vytvárať také prostredie, aby si poľnohospodári a agrosektor našiel svoju konkurencieschopnosť v rámci Európskej únie. A teda ako som hovoril, odsúvate problém do budúcnosti. Riešenie je zvyšovať konkurencieschopnosť a produktivitu agrosektora. A hlavne možno by ste mali vyplácať agrodotácie naraz, teda načas, a nie, aby si chodili pýtať, a v zásade im sľubovať až keď, až keď je riziko nejakých, by som povedal, protestov, alebo dokonca nepokojov, ako je to v ostatných krajinách Európskej únie. Keď sa tie prostriedky, ktoré dáte do toho systému, 39 mil., rozrátajú, reálne to až tak tým konečným prijímateľom nepomôže a je to trošičku taký klam bez adresovania reálneho problému. Potravinári a agrosektor potrebuje pomôcť s investíciami do technológií a do modernizácie a hlavne potrebuje kvalifikovanú pracovnú silu. Ja pochádzam zo Spišskej Teplice, kde na družstve predseda nevie nájsť kvalifikovanú pracovnú silu, lebo to už nie je tak, že na pôde pracujú ľudia rukami bez kvalifikácie. To sú ľudia, ktorí ovládajú traktory, ktorí proste ovládajú techniku, ktorí sa musia špeciálne starať o zvieratá, a na to treba vytvoriť pracovnú silu, ju vzdelať a to trvá niekoľko rokov, lenže na toto nie sú vo vašich povedzme srdciach alebo hlavách dostatočná energia, ale skôr to robíte tak, že z času na čas pomôžete, aby vám to pomohlo v kampani. To znamená, že, a hlavne, a to vám hovoria pôdohospodári a poľnohospodári, tento systém potrebuje stabilitu. Potrebuje stabilitu a predvídateľnosť a to sa vám doteraz za posledných 12 rokov nepodarilo, alebo teda za 12 rokov vlády, kedy ste boli pri moci, nepodarilo. Tento návrh má rôzne defekty. Zaváňa trošku pomocou vašim ľuďom, ale zároveň trošičku aj silným loby, nazvime to, ak nechcem používať to slovo oligarchovia, tak silným loby ľuďom vplyvných v rámci nášho ekosystému potravinárov, ale aj vplyvných na vládne kruhy. A keď sme už teda pri tom potravinárskom sektore, tak použijem taký výraz, po anglicky sa to povie cherry keeping a po slovensky, myslím, že sa to prekladá na vyberanie čerešničiek. Je zaujímavé, že váš návrh podporuje napríklad výrobcov Kofoly alebo iných sladkých nápojov napriek tomu, že ste si povedali aj v programovom vyhlásení vlády, a dokonca do budúcnosti máte zámery, ako znížiť závislosť detí od sladkých nápojov, a zároveň vy podporíte výrobcov Kofoly, by the way, Kofola mala za posledné, minulý rok, 7 mil. zisk, najviac od roku 2019. Ale keďže ste tu všetci taká národná koalícia a pán premiér minulý týždeň sa odvolával na tradície Slovanov, tak si pripomeňme Slovanov. Čím sa vyznačovali? Napríklad včelárstvom. A v tomto vašom návrhu vôbec nie je spomenutá tá podpora včelárov, alebo teda tých, ktorí sa starajú o včely. A to už nehovorím o tom, že keď včely nebudú existovať, tak nám hynú opeľovači a tým pádom je to zlé pre celý prírodný ekosystém. Samozrejme, aj píšete, že z dôvodu skráteného legislatívneho konania ste nekonzultovali tieto návrhy s ostatnými podnikateľskými subjektami. Ja sa teda pýtam, že kto to vymyslel. Ministerstvo práce, sociálnych vecí alebo, alebo tie subjekty, s ktorými ste to nekonzultovali? Je možné, že sa potom týmto spôsobom vaše návrhy minú účinku. To znamená, že hovoríme nie, ale vám chceme aj povedať, ako to spraviť. My sme aj pripravení, aj sme boli pred voľbami pripravení, aj sme sa stretávali s pôdohospodármi, malovýrobcami, ktorí inovujú svoje potravinárske produkty, a navrhovali sme v rámci nášho programu aj dlhodobé a efektívne riešenia. Zároveň ale treba povedať, že my chápeme hnev pôdohospodárov, ktorý sa teraz deje aj na úrovni Európskej únie. A chápeme ich tlak na Európsku komisiu, lebo majú problémy napríklad so zelenou transformáciou, čo neznamená, že sme proti zelenej transformácii. Ale tí, čo sú na spodku toho malého alebo toho krutého reťazca, by mali dostávať podporu. Teda tí malí pôdohospodári, ktorí žijú naozaj z tých tisíc euro aj vo Francúzsku, a nielen na Slovensku, ako sa to hovorí. Zároveň treba ale, ako som už povedal, podporiť vzdelávanie pôdohospodárov a myslím, že v tejto oblasti máme strašne veľké rezervy. Treba zvýšiť produktivitu práce slovenského pôdohospodárstva, lebo keď priemerná pridaná hodnota na hektár v rámci EÚ bola 1 050 euro, na Slovensku to bolo menej ako 500 euro. A nie je to tým, že oni dostávajú väčšie dotácie, ale je to tým, že potrebujeme mať kvalifikovanejšiu pracovnú silu, lepšie stroje, ktoré proste pracujú na našich poliach alebo v potravinárstve ako takom. Ak chcete pomáhať transparentne, tak sa dá pomáhať dlhodobo. Treba podporovať inovácie, technológie, rodinné firmy, ekologické hospodárstva, ale zároveň aj agroturistiku, ktorú už tu počúvame, myslím, že asi 20 rokov, že ju treba rozvíjať, a pozrite sa, okolité krajiny ako to spravili, ako sa dá ísť na rodinné farmy, ako sa tam dá ubytovať a ako to nie je možné na Slovensku. A pravdepodobne to nie je možné na Slovensku buď preto, že na to nebola efektívna cielená podpora, alebo preto, že byrokratická záťaž tých pôdohospodárov je strašne veľká, alebo ešte aj preto, že na Slovensku nemáme dostatočnú podporu takéhoto typu turizmu. O chvíľu, asi o 37 minút, moji kolegovia z PS, kolegovia a kolegyne, predstavia riešenia pre podnikanie, ktoré zahŕňajú aj podnikanie v agrosektore. Je to zníženie byrokracie napríklad. Je to zníženie odvodového zaťaženia, ale odvodového zaťaženia pracujúcich, a nie zníženie odvodov pre firmy. Tak by sa to malo robiť naľavo, a nie tak, ako to robíte vy. Teda summa summarum, táto vaša legislatíva nepomáha pôdohospodárom z dlhodobého hľadiska, ale pomáha ľuďom, ktorí pravdepodobne túto vašu pomoc využijú na päť mesiacov, ale nebudú mať šancu dlhodobo ju využívať a vlastne táto pomoc, síce veľmi dobre kvantifikovaná, ale pravdepodobne nebude kvantifikovaná na účinkoch. Ďakujem veľmi pekne. (Potlesk.)